Martin Braithwaite
Martin Braithwaite er en dansk fodboldspiller. Han spiller for den spanske klub Espanyol og for det danske landshold. Martin Braithwaite har spillet i alt 68 landskampe og scoret 10 mål for Danmark (pr. 19. juni 2023).
Martin Braithwaite spillede ungdomsfodbold i FC Midtjylland og Esbjerg, hvor han i 2009 debuterede på klubbens førstehold. Med Esbjerg vandt Braithwaite pokalturneringen i 2013, inden han senere samme år skiftede til den franske klub Toulouse.
Efter 40 mål i 149 kampe fortsatte den målfarlige angriber i 2017 karrieren i den engelske klub Middlesbrough. Opholdet i England blev dog ingen succes, og Braitwaithe var udlejet til først den franske klub FC Girondins de Bordeaux og fra foråret 2019 til den spanske klub CD Leganes. I sommeren samme år skrev klubben kontrakt med Braithwaite.
I 2020 blev Martin Braithwaite solgt til den spanske storklub FC Barcelona, hvor han startede godt og bl.a. var med til at vinde den spanske pokalturnering, Copa del Rey, i 2021. Efterfølgende havde han dog svært ved at komme på holdet, og da det efterhånden blev klart, at han ikke længere indgik i klubbens planer, skiftede han i september 2022 til Espanyol.
Martin Braithwaite debuterede på det danske A-landshold på sin 22-års fødselsdag den 5. juni 2013. Han deltog i VM-slutrunden i Rusland i 2018 og i EM-slutrunden i 2021 (udsat fra 2020 pga. coronapandemien), hvor han spillede samtlige kampe for Danmark og bl.a. scorede mod Wales i ottendedelsfinalen. Braithwaite deltog også i VM-slutrunden i 2022, hvor han spillede to af Danmarks kampe.